b'\n_START_ARTICLE_\nSTT\n_START_SECTION_\nHistoriaa\n_START_PARAGRAPH_\nSTT:n varhaisimman edelt\xc3\xa4j\xc3\xa4n Suomen S\xc3\xa4hk\xc3\xb6sanomatoimiston perusti toimittaja Woldemar Westzynthius 1. marraskuuta 1887. Sen tuolloinen teht\xc3\xa4v\xc3\xa4 oli l\xc3\xa4hett\xc3\xa4\xc3\xa4 palvelusta maksaneille maakuntalehdille uutisia lenn\xc3\xa4tinverkon kautta. Westzynthius myi toimiston vuonna 1894 Uno Wasastjernalle, mutta viranomaiset lakkauttivat sen ensimm\xc3\xa4isen sortokauden aikana vuonna 1902. Wasastjerna osti kuitenkin Suomen S\xc3\xa4hk\xc3\xb6sanomatoimiston kilpailijaksi muutamaa vuotta aiemmin perustetun Suomen Uutistoimiston ja jatkoi toimintaa sen puitteissa. Vuonna 1915 Suomen Uutistoimisto ja sen kilpailija Sanomalehtien Tietotoimisto fuusioituivat, jolloin syntyi nykyinen Suomen Tietotoimisto. Kun Suomen kolmas uutistoimisto, It\xc3\xa4-Suomen Uutistoimisto, lopetti toimintansa pian Suomen itsen\xc3\xa4istymisen j\xc3\xa4lkeen, STT:lle ei k\xc3\xa4yt\xc3\xa4nn\xc3\xb6ss\xc3\xa4 j\xc3\xa4\xc3\xa4nyt kotimaista kilpailijaa. Yhteisty\xc3\xb6 valtion kanssa ja valtiolta saatu taloudellinen tuki antoivat pian STT:n toiminnalle puolivirallisen luonteen._NEWLINE_STT:n uutiset kuuluivat Yleisradion s\xc3\xa4\xc3\xa4nn\xc3\xb6llisiin radiol\xc3\xa4hetyksiin 77 vuoden ajan vuosina 1926\xe2\x80\x932003. Vuoteen 1965 saakka Yleisradiolla ei ollut lainkaan omia uutisl\xc3\xa4hetyksi\xc3\xa4 vaan pelk\xc3\xa4st\xc3\xa4\xc3\xa4n STT:n uutiset. STT osti kuvatoimisto Lehtikuvan Sanoma Newsilta 1. maaliskuuta 2010. Lehtikuva Oy, jonka STT omisti 100-prosenttisesti, fuusioitiin emoyhti\xc3\xb6\xc3\xb6ns\xc3\xa4 1.1.2012. My\xc3\xb6hemmin STT-Lehtikuva-br\xc3\xa4ndi lyheni 2016 takaisin STT-muotoon._NEWLINE_STT:n johtajia ovat olleet muun muassa 1918\xe2\x80\x931926 Robert Lehtonen, h\xc3\xa4nen pitk\xc3\xa4aikainen seuraajansa 1927\xe2\x80\x931960 Eero A. Berg ja Bergin seuraaja Kullervo Killinen.\n_START_SECTION_\nToiminta\n_START_PARAGRAPH_\nSTT:n aineistoa julkaisevat tai hy\xc3\xb6dynt\xc3\xa4v\xc3\xa4t muun muassa Helsingin Sanomat, Ilta-Sanomat, useat maakuntalehdet ja MTV. Yleisradio luopui STT:n tekstiuutispalveluista vuonna 2006, mutta palasi uutispalveluasiakkaaksi huhtikuussa 2017.'